SHBA: Komuniteti i afrikano-amerikanëve përballet me problemin e Sidës
Afrikano-amerikanët janë 7 herë më të prirur të infektohen nga virusi HIV
Më shumë se një milion njerëz në Shtetet e Bashkuara jetojnë me virusin HIV i cili shkakton sëmundjen e Sidës. Qendra Amerikane për Kontrollin e Sëmundjeve përllogarit se afërsisht 50 mijë njerëz të tjerë infektohen me virusin HIV çdo vit, dhe afrikano-amerikanët janë 7 herë më të prirur të jenë në grupin e të infektuarëve. Çdo vit komunitetet afrikano-amerikane në Shtetet e Bashkuara organizojnë ditën e ndërgjegjësimit për sëmundjen e sidës. Afrikano-amerikanët përbëjnë rreth 13 për qind të popullsisë amerikane dhe përbëjnë gati gjysmën e atyre që infektohen nga virusi HIV. Epidemia i godet të gjithë, si të rinjtë ashtu edhe të moshuarit në komunitetin e afrikano-amerikanëve në mbarë vendin. Sharon Arline Bradley është drejtore për shëndetin në N-A A-CP, një organizatë e të drejtave civile që tradicionalisht fokusohet në barazinë racore dhe çështje ligjore. Tani kjo organizatë ka hapur një zyrë për sidën. Shkaqet e sidës në komunitetet e zezakëve janë të njëjta si kudo, mospërdorimi i prezervativëve, partnerët e shumtë, përdorimi i të njëjtës shiringë për marrjen e drogës dhe mos kërkimi i ndihmës mjekësore pas infektimit. Një hartë e Universitetit Emory përdor të kuqen e errët për të treguar rajonet në Shtetet e Bashkuara ku infektimi me virusin HIV është më i përhapur. Harta tjetër tregon rajonet ku shumica e afrikano-amerikanëve janë të infektuar me virusin HIV. Studiuesit thonë se sida është më e përhapur mes të varfërve. Në Institutin Kombëtar të Shëndetit, Dr John Ruffin mbikëqyr çështjet e shëndetit në mesin e pakicave. Në komunitetin afrikano-amerikan, paragjykimet që lidhen me sidën i kanë rrënjët tek homofobia. Zyrtarët e shëndetësisë dhe aktivistët thonë se për të ulur numrin e infeksioneve, duhet të hiqet paragjykimi ndaj sëmundjes së sidës. Pas infektimit me virusin HIV, Phill Wilson ka themeluar institutin Black AIDS, një organizatë e cila përqendrohet tek parandalimini i sidës mes afrikano-amerikanëve. Ajo që duhet bërë është shmangia e ndjesisë së turpit që lidhet me virusin HIV, përmes edukimit, testimit, trajtimit dhe kujdesit shëndetësor në komunitetet afrikano-amerikane. Duhet të inkurajohen njerëzit që të kufizojnë numrin e partnerëve seksualë dhe të përdorin prezervativët. Zoti Wilson thotë se duhen më shumë fonde për testimin dhe programet e parandalimit, sepse, thotë ai, kur njerëzit e kuptojnë virusin, ata janë më të aftë për të mbrojtur veten nga infektimi me virusin HIV.